Folketing
2009-02-20

Jeg er glad for at få bekræftet, at transportministeren ikke - desværre - kan garantere, at vi får motorvejen til at stå færdig i 2016. Så det, der står i forligsteksten, må vi tage med et gran salt. Jeg har et spørgsmål, der handler om naturgenopretning. Det er jo sådan, at statsministerens argument for at fravælge Resendallinjen og tilvælge kombilinjen var, at nu skulle vi passe godt på naturen. Men nu er det jo sådan, at kombilinjen går tværs gennem Gudenådalen, tværs gennem Silkeborg Langsø og tværs gennem Silkeborg Nordskov, som er bynær natur. Jeg vil så spørge transportministeren, om han mener, at man med det her lovforslag hundrede procent sikrer naturgenopretning i arealet ved Gudenådalens udmunding i Silkeborg Langsø. Altså, er der taget alle forbehold, sådan at vi får genoprettet naturen, og sådan at når borgerne skal ud og gå langs Silkeborg Langsø og Gudenåen, støder de ikke ind i en gammeldags ringvejsbro?